**Petale de vis**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Buchetul tău de flori ascunde-un vis

ce se-ofilește, pal, între petale.

Râd trandafirii-n vază. Nu ți-au zis

că nu vreau flori în vaze-ornamentale

ci-n câmpuri verzi, grădini, în parcul mic,

cu rădăcini, cu-a spinilor armată!

Ce știi tu despre mine? Vezi? Nimic!

Un câmp de levănțică mă îmbată...

Cicoarea, mușețelul, rug de muri

cu încâlceli-divină strategie-

sau florile micuțe din păduri

sau puful spulberat de păpădie,

acestea-mi plac, că au sau nu parfum,

și dacă vor vreodată să înspine

este firesc, se apără precum

și eu mă apăr, hoțule, de tine...